作者:張籍
標題:莊陵輓歌詞三首
內容:白日已昭昭，干戈亦漸消。迎師親出道，從諫早臨朝。佞幸威權薄，忠良寵錫饒。丘陵今一變，無複白雲謠。觀風欲巡洛，習戰亦開池。始改三年政，旋聞七月期。陵分內外使，官具吉凶儀。渭北新園路，簫笳遠更悲。曉日龍車動，秋風閶闔開。行帷六宮出，執紼萬方來。慘慘郊原暮，遲遲挽唱哀。空山煙雨夕，新陌繞陵臺。